Det foregår som bekendt med Danmark som vært, og alt tyder på, at håndboldfesten kommer til at slå rekorder på de fire spillesteder.

5. december lyder VM-startfløjtet i både Herning, Næstved, Kolding og Frederikshavn, når kvindehåndboldens verdensmester for 22. gang skal findes.

VM-billetsalget er gået over forventning, konstaterer formand i Dansk Håndbold Forbund (DHF), Per Bertelsen, der kan konstatere, at det magiske tal 100.000 nu er rundet.

- Jeg er vildt imponeret over, at vi er nået så langt allerede, og det er især fordi, tallene er så flotte i både Frederikshavn og Næstved.

- I Frederikshavn er to dage helt udsolgt, og i Næstved er der kun siddepladser tilbage på en enkelt af spilledagene. Det havde jeg ikke set komme, siger Per Bertelsen i en pressemeddelelse.

DHF-formanden glæder sig over opbakningen i specielt Herning, hvor Danmark spiller alle sine kampe.

I Kolding er der gang i et stort arbejde for at skabe opmærksomhed - både lokalt og syd for grænsen. I Kolding er de tyske kvinder i pulje med blandt andre de brasilianske verdensmestre og Frankrigs OL-vindere.

Det betyder samtidig fint besøg af to danske toptrænere; Brasiliens landstræner, Morten Soubak, og Tysklands landstræner, Jakob Vestergaard.

- Jeg håber, de tyske håndboldfans begynder at vise større interesse for at komme til Kolding og følge deres håndboldkvinder, og vi har en indsats i gang for at skubbe lidt på i den sammenhæng.

- Samtidig har vi sat flere ting i værk i Kolding for at vække VM-entusiasmen hos den lokale befolkning, fortæller formanden.